Néprajzi munkássága során szülőföldjét, a Felső-Maros-vidék etnográfiáját dolgozta fel a tutajozástól (Korunk Évkönyv 1979) a népdalokig és varrottasokig. Évekig tartó gyűjtőmunkával elkészítette szülőfaluja, Magyaró község történeti és társadalomrajzi monográfiáját. Az erdélyi magyarság múltját feltáró írásait az "Új Élet", "Igazság", "Tanügyi Újság", "Korunk", "Művelődés", "Dolgozó Nő", "Fiatal Fórum", "Üzenet", "Református Szemle", Budapesten a "Néprajzi Látóhatár" közli. Mint a diktatúra bukása után reaktivált tanár, tanítványaival közösen szerkesztette a kolozsvári Református Kollégium "Kollégiumi tükör" című 1993-as évkönyvét.